text: Flagdag for de udsendte soldater
  05 september 2013 kl. 15.25
  I dag den 5. september har det været national flagdag for Danmarks udsendte soldater.
  Der har været højtideligheder i flere byer med flere hundrede nuværende og forhenværende soldater. TV Syd var i Horsens for at følge dagen. Der var flag på busserne, og Dannebrog var hejst på officielle bygninger.
  
  En vigtig dag
  Horsens Kommune arbejdede sammen med Soldaterforeningerne om at få tidligere udsendte soldater med til at markere dagen. En vigtig dag, mente deltagerne.
  I de fleste byer marcherede de tidligere udsendte til kransenedlæggelse og ceremonier, hvor der blev holdt taler af repræsentanter for soldater-organisationerne og forsvaret.
  Den Nationale Flagdag blev indført i 2009 for at synliggøre det danske engagement i internationale operationer og for at give en mulighed for at vise respekt for dem, der er udsendt og har været udsendt samt ikke mindst for dem, som ikke kom uskadte hjem.
  